CELEX: 
Language: mt
Date: 2021-12-14 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2018/956 tal-Parlament Ewropew u tal-Kunsill fir-rigward tad-data dwar vetturi heavy-duty ġodda li għandha tiġi mmonitorjata u rrapportata mill-Istati Membri u mill-manifatturi u l-proċedura ta’ rapportar

MEMORANDUM TA’ SPJEGAZZJONI
            
            
               KUNTEST TAL-ATT DELEGAT
            
            
               Dan l-Att Delegat jemenda l-Anness I tar-Regolament (UE) 2018/956 sabiex l-informazzjoni rreġistrata fil-pożizzjoni 3 taċ-Ċertifikat ta’ Konformità ta’ vetturi heavy-duty ġodda tiġi rrapportata kull sena mill-Istati Membri lill-Kummissjoni. Din l-informazzjoni hija neċessarja biex tiġi ddeterminata l-konfigurazzjoni tal-fus tal-vettura tal-vetturi rrapportati fuq il-bażi tal-għadd ta’ fusien motorizzati u għaldaqstant biex jiġu identifikati l-vetturi li jaqgħu fi ħdan il-kamp ta’ applikazzjoni tad-data rrapportata mill-manifattur abbażi tal-informazzjoni li tkun ġejja mill-Istat Membru mingħajr il-ħtieġa ta’ skambji addizzjonali mal-manifattur. Barra minn hekk, huwa jemenda l-Anness II sabiex jippermetti lill-EEA tadatta t-twaqqif ta’ bażi tad-data għall-progress tekniku.
            
            
               KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni talbet il-feedback mingħand il-partijiet ikkonċernati permezz ta’:
            
            
               (a)konsultazzjoni pubblika online ta’ erba’ ġimgħat fuq il-portal ta’ regolamentazzjoni aħjar “Semma’ leħnek”, mis-7 ta’ Settembru 2021 sal-5 ta’ Ottubru 2021; irċeviet erba’ kummenti. Żewġ kummenti esprimew appoġġ ġenerali. Kumment minnhom issottolinja l-ħtieġa li l-manifatturi li huma obbligati jagħmlu d-data disponibbli b’mod retroattiv, jingħatalhom biżżejjed żmien biex jagħmlu dan. Ir-raba’ kumment esprima pożizzjoni kritika dwar il-leġiżlazzjoni b’mod ġenerali.
            
            
               (b)konsultazzjoni mal-Grupp ta’ Esperti dwar is-CO2 mill-vetturi bil-mutur, inklużi l-awtoritajiet tal-Istati Membri, il-manifatturi tal-vetturi, il-fornituri u l-NGOs fit-28 ta’ Settembru 2021.
            
            
               ELEMENTI ĠURIDIĊI TAL-ATT DELEGAT
            
            
               Il-Kummissjoni għandha s-setgħa li tadotta dan l-Att Delegat permezz tal-Artikolu 11(1)(a) u (d) tar-Regolament (UE) 2018/956.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.12.2021
            
            
               li jemenda r-Regolament (UE) 2018/956 tal-Parlament Ewropew u tal-Kunsill fir-rigward tad-data dwar vetturi heavy-duty ġodda li għandha tiġi mmonitorjata u rrapportata mill-Istati Membri u mill-manifatturi u l-proċedura ta’ rapportar
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/956 tal-Parlament Ewropew u tal-Kunsill tat-28 ta’ Ġunju 2018 dwar il-monitoraġġ u r-rapportar tal-emissjonijiet ta’ CO2 u tal-konsum ta’ fjuwil minn vetturi heavy-duty ġodda
                  1
               , u b’mod partikolari l-Artikolu 11(1)(a) u (d) tiegħu,
            
            
               Billi:
            
            
               (1)Il-Parti A tal-Anness I tar-Regolament (UE) 2018/956 tispeċifika d-data li għandha tiġi mmonitorjata u rrapportata mill-Istati Membri relatata mal-vetturi heavy-duty ġodda rreġistrati għall-ewwel darba fl-Unjoni.
            
         
         
            
               (2)Sabiex tiġi prevista analiżi bir-reqqa f’konformità mal-Artikolu 10 tar-Regolament (UE) 2018/956, l-Istati Membri għandhom jimmonitorjaw u jirrapportaw id-data li tippermetti li tiġi ddeterminata l-konfigurazzjoni tal-fus tal-vettura tal-vetturi rrapportati fuq il-bażi tal-għadd ta’ fusien motorizzati. Tali data hija rreġistrata fl-entrata 3 taċ-ċertifikat ta’ konformità ta’ vettura heavy-duty ġdida.
            
            
               (3)Dik l-informazzjoni tippermetti lill-Kummissjoni tidentifika l-vetturi li jaqgħu fi ħdan il-kamp ta’ applikazzjoni tad-data rrapportata mill-manifatturi skont l-Artikolu 5 tar-Regolament (EU) 2018/956, abbażi tal-informazzjoni rrapportata mill-Istati Membri mingħajr il-ħtieġa ta’ skambji addizzjonali mal-manifatturi.
            
            
               (4)Abbażi tal-esperjenza miksuba mit-tħejjija tar-rapport f’konformità mal-Artikolu 10 għall-perjodu ta’ rapportar tas-sena 2019 u sabiex tiġi pprovduta analiżi bir-reqqa tad-data rrapportata fis-snin li ġejjin, huwa neċessarju li l-manifatturi jirrapportaw data speċifika dwar l-imġiba ta’ komponenti individwali tal-vettura waqt il-prova tal-għodda ta’ simulazzjoni kif irreġistrat fil-“fajl tad-data sum exec”.
            
            
               (5)L-Anness II tar-Regolament (UE) 2018/956 jistabbilixxi l-proċedura ta’ monitoraġġ u ta’ rapportar.
            
            
               (6)Abbażi tal-esperjenza miksuba mill-applikazzjoni tar-Regolament (UE) 2018/956, jenħtieġ li l-Aġenzija Ewropea għall-Ambjent ikollha l-flessibbiltà li tadatta l-istruttura u l-karattru tal-bażijiet tad-data għall-progress tekniku u ma għandhiex tkun limitata minn determinazzjonijiet tekniċi speċifiċi. Għaldaqstant, jenħtieġ li l-ismijiet deskrittivi tal-bażijiet tad-data jitneħħew mill-Anness II.
            
            
               (7)Għalhekk, jenħtieġ li r-Regolament (UE) 2018/956 jiġi emendat skont dan,
            
            
               ADOTTAT DAN IR-REGOLAMENT:
            
            
               L-Artikolu 1 
                  Emendi għar-Regolament (EU) 2018/956
            
            
               L-Annessi I u II tar-Regolament (UE) 2018/956 huma emendati f’konformità mal-Anness ta’ dan ir-Regolament.
            
            
               L-Artikolu 2 
                  Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 14.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 173, 9.7.2018, p. 1.
               
            
      
    ---documentbreak--- 
      
         
         
            
               ANNESS 
            
            
               L-Annessi I u II huma emendati kif ġej:
            
            
               (1)L-Anness I huwa emendat kif ġej:
            
            
               (a)fil-Parti A, jiżdied il-punt (p) li ġej:
            
            
               “(p) għall-vetturi rreġistrati mill-1 ta’ Lulju 2021, l-għadd ta’ fusien motorizzati, kif speċifikat fl-entrata 3 taċ-ċertifikat ta’ konformità.”;
            
            
               (b) fil-Parti B, il-punt 2, it-tabella hija emendata kif ġej:
            
            
               (i)
                     tiżdied l-entrata li ġejja
                      f’:
            
            
                     
                        “102
                     
                  
                  
                     
                        Għall-vetturi b’data tas-simulazzjoni mill-1 ta’ Lulju 2021, il-fajl comma separated values tal-istess isem bħall-jobfajl u b’estensjoni .vsum li tinkludi r-riżultati aggregati għal kull profil tal-missjoni u kundizzjoni ta’ tagħbija simulati (10) 
                     
                  
                  
                     
                        Fajl iġġenerat bl-għodda ta’ simulazzjoni msemmija fl-Artikolu 5(1)(a) tar-Regolament (UE) 2017/2400 fil-verżjoni grafika tiegħu tal-interfaċċa tal-utent (GUI) 
                     
                  
                  
                     
                        “il-fajl tad-data sum exec’’;
                     
                  
               
               (ii)
                     In-nota 10 hija sostitwita b’dan li ġej: 
            
            
               “(10)
                     Din l-entrata ma għandhiex titqiegħed għad-dispożizzjoni tal-pubbliku fir-Reġistru Ċentrali fuq vetturi heavy-duty.”;
            
            
               (2)L-Anness II huwa emendat kif ġej:
            
            
               (a)fil-punt 1.1, l-ewwel subparagrafu huwa sostitwit b’dan li ġej:
            
            
               “1.1.
                     Id-data speċifikata fil-Parti A tal-Anness I għandha tiġi trażmessa f'konformità mal-Artikolu 4 mill-punt ta’ kuntatt tal-awtorità kompetenti permezz tat-trasferiment elettroniku tad-data lill-Aġenzija Ewropea għall-Ambjent (“l-Aġenzija”).”;
            
            
               (b)il-punt 2.1(c) huwa sostitwit b’dan li ġej:
            
            
               “(c) il-punt ta’ kuntatt responsabbli għat-trażmissjoni tad-data lill-Aġenzija.”;
            
            
               (c)fil-punt 2.3, l-ewwel subparagrafu huwa sostitwit b’dan li ġej:
            
            
               “2.3.
                     Id-data speċifikata fil-punt 2 tal-Parti B tal-Anness I, għandha tiġi trażmessa f'konformità mal-Artikolu 5(1) mill-punt ta’ kuntatt tal-manifattur permezz tat-trasferiment elettroniku tad-data lill-Aġenzija.”;
            
            
               (d)il-punt 3.3 huwa sostitwit b’dan li ġej:
            
            
               “3.3.
                     Fejn awtorità kompetenti jew il-manifattur jidentifikaw żbalji fid-data sottomessa, dawn għandhom jinnotifikawhom mingħajr dewmien lill-Kummissjoni u lill-Aġenzija billi jissottomettu rapport ta’ notifika ta’ żball lill-Aġenzija u bil-posta elettronika mibgħuta lill-indirizzi msemmija fil-punt 1.1.”.